Premier se kantoor verdedig R8 m. se opknappingPremier Ace Magashule. Foto: GCIS/Flickr Die premier se kantoor het in ŉ verklaring gesê dit is duidelik dat die verklaring wat hieroor uitgereik is die bedoeling het om die premier se beeld skade aan te doen. Volgens die kantoor is die begroting vir opknappingswerk die verantwoordelikheid van die departement van openbare werke. “Die geld wat gebruik is vir die opknappingswerk was bedoel vir opknappings en niks anders nie.” Sam Mashinini, LUR vir openbare werke, het in antwoord op vrae van DA-LPW Leona Kleynhans verduidelik dat uitbreidings gedoen is om ŉ “nuwe swembadhuis te huisves wat vermaakgeriewe insluit, sowel as ŉ komiteekamer wat vir koukusvergaderings en ander soortgelyke funksies gebruik word”. Die opknappingswerk behels onder meer ŉ eetkamer, ŉ sitkamer, ŉ kombuis en ablusiegeriewe wat die bestaande hoofwoning moes aanvul. ŉ Moderne veiligheidstelsel moes geïnstalleer en die oorspronklike swembad verander word. “Die swembad was groot en onnodig diep, wat beteken het dat dit skaars warm geword het in die somer en moeilik was vir gebruik deur die premier aangesien hy klein kinders het,” het die antwoord gelui. Mashinini het ook aangevoer dat die gastehuis nie meer voldoende was om “luukse akkommodasie” aan besoekende afgevaardigdes te verskaf nie. Dit is opgegradeer van ŉ drieslaapkamer-eenbadkamer-huis na ŉ vierslaapkamerhuis met ŉ vyfsterkombuis, sitkamer, eetkamer en buitevermaakgedeelte. News24